b'\n_START_ARTICLE_\nDu\xc5\xa1an Furlan\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini u\xc4\x8ditelja Janka Furlana. Ljudsko \xc5\xa1olo je kon\xc4\x8dal v rojstnem kraju, gimnazijo pa v Mariboru kamor se je dru\xc5\xbeina preselila leta 1930. Po maturi 1935 je nadaljeval s \xc5\xa1tudijem prava v Zagrebu in Beogradu. Zaradi vojne se je dru\xc5\xbeina pomladi 1941 preselila v Banja Luko kjer se je pridru\xc5\xbeil narodnoosvobodilni borbi, bil partizan na Kozari in se 1943 vrnil na Primorsko. Istega leta je postal \xc4\x8dlan Komunisti\xc4\x8dne partije Slovenije. Bil je komandant za\xc5\xa1\xc4\x8ditnega bataljona 3. operativne cone in komandant partijske \xc5\xa1ole za Slovensko primorje in Gorenjsko v Cerknem kjer je bil ranjen v nogo. Zdravil se je v bolnici Franja in Trstu, a konec leta 1946 so mu morali odrezati nogo. Po osvoboditvi je bil partijski in\xc5\xa1truktor v politi\xc4\x8dni \xc5\xa1oli v Opatiji (1947-1948), nato je delal na okro\xc5\xbenem odboru sindikatov v Kopru (1948-1949), bil javni to\xc5\xbeilec v Kopru (1949-1950) ter v letih 1952\xe2\x88\x921975 novinar pri Primorskem dnevniku in dva mandata \xc5\xbeupan ob\xc4\x8dine Devin-Nabre\xc5\xbeina (1956-1964). Leta 1962 je vstopil v Komunisti\xc4\x8dno partijo Italije in bil na njeni listi izvoljen v tr\xc5\xbea\xc5\xa1ki pokrajinski svet. Kot novinar je pisal v razne slovenske \xc4\x8dasopise. Leta 1970 je uredil zbornik Ob\xc4\x8dina Devin-Nabre\xc5\xbeina v boju proti nacifa\xc5\xa1izmu.'